
Text rozhodnutia
Súd: Krajský súd Bratislava Spisová značka: 18CoE/142/2011 Identifikačné číslo súdneho spisu: 1410209965 Dátum vydania rozhodnutia: 30. 03. 2012 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2012:1410209965.1 Uznesenie Krajský súd v Bratislave, v exekučnej veci oprávneného: POHOTOVOSŤ, s.r.o., Pribinova 25, 811 09 Bratislava, IČO: 35 807 598, zastúpeného: Advocate, s.r.o., so sídlom Pribinova 25, 811 09 Bratislava, IČO: 36 865 141, proti povinnému: N. Á., P..Č.. XXXXXX/XXXX, K. K. XXXX/X, XXX XX K., Š. U. A., pre vymoženie uloženej povinnosti zaplatiť 180,00 Eur istiny s príslušenstvom, vedenej súdnym exekútorom JUDr. Rudolfom Krutým, so sídlom úradu Záhradnícka 62, Bratislava, o odvolaní oprávneného proti uzneseniu Okresného súdu Bratislava IV, č.k. 16Er/2404/2010-18 zo dňa 21.10.2010, takto r o z h o d o l : I. Odvolacie konanie sa z a s t a v u j e . II. Žiaden z účastníkov nemá právo na náhradu trov odvolacieho konania. o d ô v o d n e n i e : Súd prvého stupňa napadnutým uznesením zamietol žiadosť súdneho exekútora o udelenie poverenia na vykonanie exekúcie s tým odôvodnením, že ako exekučný súd, na ktorý sa obrátil súdny exekútor so žiadosťou o udelenie poverenia na vykonanie exekúcie v prospech oprávneného, ktorý disponuje exekučným titulom - rozhodcovským rozhodnutím, je nadelený právomocou, odvolávajúc sa na ustanovenie § 45 ods. 1 zákona NR SR č. 244/2002 Z.z., o rozhodcovskom konaní (ďalej len „ZoRK“), preskúmavať takýto exekučný titul v prípade, že sa jedná o spotrebiteľský právny vzťah. Pohľadávku oprávneného vyplývajúcu zo zmluvy o úvere č. 1940398 zo dňa 15.05.2009 vyhodnotil ako spotrebiteľský právny vzťah, čo prvostupňovému súdu umožnilo skúmať materiálne podmienky vykonateľnosti exekučného titulu s potrebou aplikovania noriem spotrebiteľského práva, ktoré sú pre spotrebiteľa výhodnejšie a v jeho prospech a to bez ohľadu na to podľa akých zákonov bola spotrebiteľská zmluva uzatvorená a bez ohľadu na to, či došlo k tzv. voľbe práva, alebo či sa jedná o absolútny obchod podľa Obchodného zákonníka. Vychádzajúc z uvedeného súd prvého stupňa preskúmal exekučný titul a zistil, že exekučný titul ukladá povinnému zaplatiť oprávnenému do 3 dní od právoplatnosti rozsudku 180,00 Eur istiny spolu so zmenkovým úrokom 0,25% denne zo sumy 180,00 Eur od 25.09.2009 do zaplatenia a zákonným úrokom 6% ročne zo sumy 180,00 Eur od 29.01.2010 do zaplatenia a nahradiť trovy rozhodcovského konania. Dohodnutý zmenkový úrok vo výške 0,25% denne (91,25% ročne) zo sumy splatného dlhu 180,00 Eur od 25.09.2009 do zaplatenia, čo ku dnešnému dňu okrem zmenkovej istiny 180,00 Eur a zákonného úroku 6% z uvedenej zmenkovej istiny od 29.01.2010 do zaplatenia predstavuje ďalších 176,40 Eur, prihliadnuc na hodnotu a význam zabezpečovaného záväzku povinného, považoval za neprimerane vysokú sumu, ako sankciu spojenú s nesplnením záväzku povinného, a takéto dojednanie v spotrebiteľskej zmluve vyhodnotil za ustanovenie, ktoré spôsobuje značnú nerovnováhu v právach a povinnostiach zmluvných strán v neprospech spotrebiteľa. Z tohto dôvodu súd prvého stupňa považujúc zaplatenie zmenkový úrok za odporujúci dobrým mravom, mal za to, že nie je možné žiadosť o udelenie poverenia na vykonanie exekúcie zamietnuť len čiastočne, žiadosť povereného súdneho exekútora zamietol v plnom rozsahu. Proti tomuto rozhodnutiu podal odvolanie oprávnený, čo bol dôvod pre predloženie veci odvolaciemu súdu. Oprávnený následne zobral svoje odvolanie späť a žiadal odvolacie konanie zastaviť. Podľa § 207 ods. 2, 3 zákona NZ ČSR č. 99/1963 Zb., Občiansky súdny poriadok, v znení neskorších noviel (ďalej len „OSP“), dokiaľ o odvolaní nebolo rozhodnuté, možno ho vziať späť. Ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Opierajúc sa o citované zákonné ustanovenie Krajský súd v Bratislave, ako súd odvolací (§ 10 ods.1 OSP), odvolacie konanie zastavil riadiac sa ustanovením § 207 ods. 3 OSP, keďže odvolanie o ktorom nebolo rozhodnuté, bolo vzaté späť. O trovách odvolacieho konania súd rozhodol podľa §§ 224 ods. 1 a 146 ods. 1 písm. c) OSP, nakoľko odvolacie konanie bolo zastavené. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1410209965.1 (dáta aktuálne k 13. 11. 2026). Záväzné je znenie zverejnené súdom.




